על פי הדוח, במפלגת השלטון לשעבר ובאגודת ישראל לא שילמו מיסים, הליכוד בהיקף של כ-28 מיליון שקלים והאגודה בהיקף של כ-2 מיליון • גם אחרי הביקורת, בליכוד עדיין מנסים להקטין את גובה התשלום • המבקר קנס את המפלגות בסכומים פעוטים
בזמן שכל בית עסק משלם אלפי שקלים במיסים למדינה על כל עובד ועובדת שהוא מעסיק, במפלגת השלטון לשעבר – הליכוד – הרגישו שהחוק לא בהכרח חל עליהם. דוח מבקר המדינה גילה את הטריק המתוחכם של הליכוד ואגודת ישראל לחמוק מתשלום מס – כדי לממן עוד קצת תעמולת בחירות. על פי הדוח שמתפרסם היום (שלישי), שתי המפלגות לא שילמו במשך שנים מסים בהיקף של עשרות מיליוני שקלים – בניגוד לחוק. בליכוד חייבים עדיין לרשות המסים כ-28 מיליון שקלים, ובאגודת ישראל 2.4 מיליון שקלים.  כיצד זה התבצע? שתי המפלגות דחו על דעת עצמן תשלום של מס עבור העסקת עובדים, בגובה של 25%. זאת, אף שבפועל הן כן ניקו את אותו סכום משכרם של העובדים. וכך, במקום לשלם את המס מיד כפי שקובע החוק, הסכומים הללו אפשרו למפלגות לממן בדרך יצירתית את פעילות התעמולה שלהן בבחירות 2019.  על פי הדוח, הפעם הראשונה שבמפלגת הליכוד טרחו בכלל לפנות לרשות המיסים ולהתחיל לדווח על תשלום מס הייתה רק בדצמבר 2021, לאחר ארבע מערכות בחירות. בזכות הביקורת, נכון לעכשיו לפחות חצי מהחוב של אגודת ישראל שולם. בתשובה לפנייה שלנו לאגודה נמסר כי יתרת החוב תשולם בימים אלו. "גם במועד ביצוע הביקורת", כותב המבקר, "סיעת אגודת ישראל לא דיווחה לרשות המיסים על העסקת פעילים ועובדים במסגרת מערכות הבחירות האמורות ולא שילמה את המס שנוכה במקור משכרם כמתחייב מחוק המיסוי ומתקנות המיסוי, וזאת אף שהיה עליה להסדיר את הדיווח והתשלום האמורים כשנתיים לפני כן". ומה עם הליכוד? שם המחדל גדול אף יותר, ושם לא ממהרים כלל לשלם את החוב. המבקר מציין כי "סיעת הליכוד דיווחה לראשונה לרשות המיסים בדצמבר 2021 על העסקת פעילים בארבע מערכות הבחירות שהתקיימו בשנים 2019-2021". כלומר, מפלגת הליכוד לא שילמה את המס במשך שלוש שנים. החוב של המפלגה מורכב מקרן חוב על סך 23.4 מיליון שקלים, הפרשי הצמדה וריבית בסך של כ-1.7 מיליון שקלים וקנסות על האיחור בתשלום מטעם רשות המיסים, בסך של כ-3.3 מיליון שקלים. בליכוד, במקום פשוט לשלם את הסכום כפי שהוא על פי החוק, מנהלים משא ומתן עם רשות המיסים על הפחתת הקנסות ועל פריסת התשלומים.  המבקר מוסיף ומצביע גם על כך ששתי הסיעות לא דיווחו ברישומים שלהן את ההוצאות הנוספות הללו – כלומר הסתירו את גובה החוב האמיתי בדוחות. מאז הביקורת, באגודת ישראל שילמו לרשות המיסים מחצית מסכום החוב ופנו לכנסת בבקשה לקבל הלוואה מאוצר המדינה לתשלום יתרת החוב. בליכוד, כאמור, ממשיכים למשוך את הזמן כדי לפנות קצת כסף לתעמולת בחירות ולנסות להקטין את סכום הקנסות. העונש של המבקר – קנס של 250 אלף שקלים לליכוד ו-100 אלף שקלים לאגודת ישראל. כסף קטן לליכוד ביחס לכ-24 מיליון שקלים של החוב המקורי ובטח שלא מרתיע ההתנהלות הזאת של המפלגות היא לא טעות. אין דרך לתאר זאת חוץ מדוגמה אישית גרועה מאוד לאזרחים ותאגידים שמשלמים מיסים כחוק. ולא רק זאת, יש כללי חשבונאות ברורים לעריכת דוחות כספיים ונראה שגם בליכוד ובאגודת ישראל בחרו לחרוג מהן עד כדי כך שהמבקר דרש מהן לתקן את הדוחות הכספיים שלהן. אם זו הייתה חברה שנסחרת בבורסה המשקיעים היו בורחים מהן כמו מאש.  הסיפור הזה הוא רק אחד מעשרות מקרים וסיפורים שאנו נחשפים אליהם מדי שנה על הדרך שבה המפלגות מתנהלות עם הכסף שלנו. טוב שהמבקר הציף בפנינו את הטריק החדש שבו מפלגות פשוט חומקות מתשלום מיסים.  אבל אלו לא העבירות היחידות.  ככלל, הח"כים מתייחסים לציבור ככספומט, כשרק לאחרונה העלו לעצמם את סכומי מימון המפלגות – בגלל החובות, וכדי לשטוף אותנו בעוד קמפיינים ארסיים. בכל סבב בחירות שכזה אנו משלמים למפלגות כ-200 מיליון שקלים שיוצאים על העסקת מקורבים, חוקרים פרטיים, יועצי צללים וכמובן הכפשות הדדיות. לסכומים האלו אפשר היום להוסיף את התרגיל החדש שבו פשוט מעכבים, באופן לא חוקי, תשלומים לרשויות המס. מהליכוד טרם נמסרה תגובה. (איך זה משפיע עליך) ביקורת המבקר חשפה בפנינו עוד שיטה מלוכלכת להגדלת תקציב המפלגות. פשוט לא לשלם מיסים. המיסים האלו משמשים לתקצוב של חינוך, בריאות ביטחון ועוד. בנוסף, תרגיל כזה מגדיל את הפער התקציבי בין הליכוד לשאר המפלגות ומקנות לה יתרון לא הוגן. גם במישור הערכי, כשמפלגת השלטון (דאז) חומקת מתשלום מיסים – מה יאמר אחרון המעסיקים. (מה עושים כדי שיתוקן) טוב יהיה אם מבקר המדינה יחמיר עם הקנסות ויהפוך עבירות כאלו ללא משתלמות בעליל למפלגה.  